title: Komisijos įgyvendinimo reglamentas (ES) 2021/1295 2021 m. rugpjūčio 4 d. kuriuo 2021 m. dėl tiesioginių išmokų išankstinių išmokų dydžio ir dėl su plotu bei gyvuliais susijusių kaimo plėtros priemonių taikymo nukrypstama nuo Europos Parlamento ir Tarybos reglamento (ES) Nr. 1306/2013 75 straipsnio 1 dalies trečios pastraipos

text:
2021 8 5

                  LT

                  Europos Sąjungos oficialusis leidinys

                  L 282/3

         KOMISIJOS ĮGYVENDINIMO REGLAMENTAS (ES) 2021/1295
         2021 m. rugpjūčio 4 d.
         kuriuo 2021 m. dėl tiesioginių išmokų išankstinių išmokų dydžio ir dėl su plotu bei gyvuliais susijusių kaimo plėtros priemonių taikymo nukrypstama nuo Europos Parlamento ir Tarybos reglamento (ES) Nr. 1306/2013 75 straipsnio 1 dalies trečios pastraipos
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (1), ypač į jo 75 straipsnio 3 dalį,
         kadangi:

                     (1)

                     remiantis Reglamento (ES) Nr. 1306/2013 75 straipsnio 1 dalies trečia pastraipa, valstybės narės nuo spalio 16 d. iki lapkričio 30 d. gali iš anksto išmokėti 50 % tiesioginių išmokų sumos pagal Europos Parlamento ir Tarybos reglamentą (ES) Nr. 1307/2013 (2), o iki gruodžio 1 d. jos gali iš anksto išmokėti ne daugiau kaip 75 % su plotu bei gyvuliais susijusių paramos priemonių pagal Europos Parlamento ir Tarybos reglamentą (ES) Nr. 1305/2013 (3) sumos;

                     (2)

                     dėl COVID-19 pandemijos sukeltos krizės valstybėse narėse ūkininkai susidūrė su išskirtiniais ekonominiais ir finansiniais sunkumais. Atsižvelgiant į ypatingą tų ekonominės veiklos vykdytojų pažeidžiamumą ir siekiant sušvelninti tos krizės finansinius padarinius ir poveikį pinigų srautams, Komisijos įgyvendinimo reglamente (ES) 2020/531 (4) numatyta nuo Reglamento (ES) Nr. 1306/2013 75 straipsnio 1 dalies trečios pastraipos nukrypti leidžianti nuostata, leidžiant valstybėms narėms paramos gavėjams 2020 m. mokėti didesnes išankstines išmokas. Kadangi COVID-19 pandemija tebesitęsia 2021 m. ir ūkininkai vis dar patiria ekonominių sutrikimų, valstybėms narėms turėtų būti leidžiama toliau mokėti didesnes išankstines išmokas už 2021 paraiškų teikimo metus;

                     (3)

                     šiame reglamente nustatytos priemonės atitinka Žemės ūkio fondų komiteto, Tiesioginių išmokų komiteto ir Kaimo plėtros komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Nukrypdamos nuo Reglamento (ES) Nr. 1306/2013 75 straipsnio 1 dalies trečios pastraipos, 2021 paraiškų teikimo metais valstybės narės gali išmokėti išankstines išmokas – ne daugiau kaip 70 % tiesioginių išmokų, išvardytų Reglamento (ES) Nr. 1307/2013 I priede, atveju ir ne daugiau kaip 85 % pagal kaimo plėtros politiką teikiamos paramos, nurodytos Reglamento (ES) Nr. 1306/2013 67 straipsnio 2 dalyje, atveju.

            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugpjūčio 4 d.

                  Komisijos vardu

                  Pirmininkė

               Ursula VON DER LEYEN

            (1)  OL L 347, 2013 12 20, p. 549.

            (2)  2013 m. gruodžio 17 d. Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL L 347, 2013 12 20, p. 608).

            (3)  2013 m. gruodžio 17 d. Europos Parlamento ir Tarybos reglamentas (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis ir panaikinantis Tarybos reglamentą (EB) Nr. 1698/2005 (OL L 347, 2013 12 20, p. 487).

            (4)  2020 m. balandžio 16 d. Komisijos įgyvendinimo reglamentas (ES) 2020/531, kuriuo 2020 m. dėl tiesioginių išmokų išankstinių išmokų dydžio ir dėl su plotu bei gyvuliais susijusių kaimo plėtros priemonių taikymo nukrypstama nuo Parlamento ir Tarybos reglamento (ES) Nr. 1306/2013 75 straipsnio 1 dalies trečios pastraipos ir dėl tiesioginių išmokų mokėjimo nukrypstama nuo to reglamento 75 straipsnio 2 dalies pirmos pastraipos (OL L 119, 2020 4 17, p. 1).